Nuutste oor BBos pad opgradering | Xplorio Gansbaai
Nuutste oor BBos pad opgradering
Mannie van Eeden, Hoof: Paaie Divisie, Overberg Distriksmunisipaleit het op verskeie klagtes oor die padwerke na Baardskeerdersbos gereageer. Met verwysing na ‘n vergadering te B’Bos, sê hy dat die verbreding van die heuwelgedeelte eerste prioriteit geniet.
“Ons het ook op die gedeelte wat verweer het, gefokus en dit is reeds gekompakteer,” sê hy. “Ongelukkig was die voggehalte van die materiaal steeds baie hoog, maar daar is wel met die werk voortgegaan.”
Hy sê ook dat dit ‘n baie gladde padoppervlak tot gevolg het en dat spoedbeperkings- en waarskuwings-tekens oral aangebring is en van krag sal wees totdat die toestand van die pad verbeter het. “Indien dit weer reën, sal die pad wel gebruik kan word, maar motoriste moet kennis neem dat dit baie gevaarlik kan wees en versigtigheid moet deurgaans aan die dag gelê word.” Hy beveel die Avoca-pad aan vir wanneer dit reën. “Die gemeenskap kan seker wees dat alles moontlik gedoen word om die pad so veilig as moontlik te hou, maar ons kan nie teen die natuur veg nie.”
Helena Swart van Baardskeerdersbos verwys ook in ‘n skrywe aan Gansbaai Courant na die gevaarlike aspekte rakende die pad, soos die swak toestand daarvan, swaar masjienery en vragmotors waarvoor motoriste op die uitkyk moet wees. Sy beveel aan dat die pad vermy moet word en dat motoriste op pad na Stanford en Hermanus die ompad via Papiesvlei moet gebruik, maar steeds versigtig moet wees wanneer dit reën. “Ons sal geduldig moet wees, al is daar groot begrip vir B’Bossers wat daagliks in-en-uit moet ry, aangesien die onvoorsiene weersomstandighede sake erg bemoeilik,” sê sy.
Die volgende vergadering rakende die padkonstruksie is vir 20 Augustus 2014 om 12:30 in die Strandveld Pub te Baardskeerdersbos geskeduleer.